text: Благоевград. 160 души с COVID-19 са настанени в болниците в Благоевградска област, оставащите свободни легла в лечебните заведения са 53. Това обяви преди минути областният управител на Благоевград Бисер Михайлов пред журналисти, след като се проведе извънредно заседание на Областния оперативен щаб заради повишаващия се брой на лица с положителни проби за коронавирусна инфекция в региона, предаде репортер на Радио "Фокус" – Пирин.
  Той предупреди, че не леглата, а претоварването на медиците е по-сериозният проблем, който стои пред областта. "Призовавам да бъдем отговорни към себе си, своите семейства и колеги, за да не се стига до ситуация, в която ще трябва да търсим лекари от други места", каза Михайлов. От думите му стана ясно, че сред заболелите с COVID-19 в региона има и медицински персонал – 2-ма служители на Център за спешна медицинска помощ (ЦСМП) – Благоевград , общопрактикуващ лекар и медици от болница "Пулс". Всички са в добро състояние, с изключение на един, но и той за сега не се нуждае от привеждане в реанимация.
  -	в МБАЛ – Благоевград са настанени за лечение 35 души с доказана коронавирус инфекция, свободните легла са 5. Осигурена е възможност за откриване на допълнителни 25 легла в Хирургия. 1 пациент е на интензивно лечение. 10 са свободните легла в Реанимация, като те могат да поемат и по-тежки случаи от други населени места;
  -	в болницата в Разлог с COVID-19 са хоспитализирани 12 пациенти, а свободните легла са 6. Има възможност за разкриването на още 10 легла в отделение, което сега се ремонтира;
  -	в МБАЛ "Иван Скендеров" – Гоце Делчев има 43 пациенти с коронавирус, свободните легла са 8 от общи 52. До понеделник се очаква да бъдат изписани няколко човека, с което бройката на свободните легла ще се увеличи;
  -	в Тубдиспансера има 13 пациента с COVID – 19 и само 1 свободно легло. В понеделник се очаква изписването на 3 – 4 човека;
  -	в "Пулс" – 18 пациенти с доказана коронавирус инфекция, като до края на деня вероятно ще се потвърдят още 2 случая. Свободните легла са 8;
  -	в "Югозападна болница", клон Сандански, са настанени 21 души с коронавирус, 10 са свободните легла. Очното отделение може да бъде преобразувано при необходимост, за да се осигурят допълнителни легла. Предстои изписване на пациенти;
  -	в "Югозападна болница", клон Петрич, има 9 души с COVID-19 и 10 свободни легла. При необходимост в отделението по неврология могат да се приемат още пациенти.
  Директорът на Спешен център – Благоевград д-р Красимир Михайлов е уведомил щаба, че имат недостиг на ръкавици. От своя страна областният управител заяви, че от Регионална здравна инспекция – Благоевград вече са информирани и в спешен порядък ще осигурят такива за служителите на ЦСМП. В останалите звена имат всичко необходимо – защитни костюми, дезинфектанти, маски и ръкавици. Бисер Михайлов е получил 2 писма от Националния логистичен център, с които е уверен че и оттам също са в пълна готовност да осигурят всичко нужно за областта.